钦定古今图书集成/方舆汇编/职方典/第1299卷 > 《禹贡》扬州之南境天文牛女分野春秋为南越
## 钦定古今图书集成/方舆汇编/职方典/第1299卷 > 《禹贡》扬州之南境天文牛女分野春秋为南越

地。秦于此置南海郡，后赵佗据其地。汉武帝时，讨平之，复为南海郡，属交州刺史。东汉末，迁交州治番禺。三国吴又迁交州治龙编，而于此置广州。梁陈并置都督府。隋置总管府，后改广州曰番州。大业初，又改南海郡。唐复置广州府，总管府升大都督府。天宝初，改州为南海郡。乾元初，复为广州。唐末，置清海军节度。宋为广州清海军。大观初，升为帅府。元置广州路。明改广州府，领州一，县十五：

皇清析番禺置花县。

南海县：〈附郭。〉

本秦南海郡番禺县地。隋文帝分置南海县，为番州治。唐为广州治。南汉分南海置咸宁、常康二县。宋初，并咸宁、常康俱入南海。元仍旧。明因之，编户二百七十八里。

番禺县：〈附郭。〉

秦置县，为南海郡治，因县有番、禺二山故名。汉以后皆因之。刘宋析置熙安、怀化二县。隋初，废入番禺。唐属广州。宋初，并番禺入南海。皇祐中，复置。元仍旧。明因之，编户一百四十里。

顺德县

在府城西八十里。本隋南海县地，唐以后皆因之。明景泰三年，析其地置此县，编户一百五十七里。

东莞县

在府城东南二百五十里。本番禺县地。晋成帝始置宝安县，属东官郡。隋初，省郡，以县隶广州。唐至德初，改为东筦县。宋初，省入增城县，寻复置。元仍旧。明因之，编户一百八十里。

从化县

在府城东北一百五十里。明嘉靖中，析置，编户一十八里。

龙门县

在府城西南三十里。本明嘉靖中析置，编户一里。

新宁县

在府城西一百一十里。本明嘉靖中析置，编户二十五里。

增城县

在府城东一百九十里。本秦番禺县地。汉末，析置此县，属南海郡。晋于县置东官郡。隋初废郡，以县属广州。唐、宋、元仍旧。明亦因之，编户八十里。

香山县

在府城南一百五十里。本唐广州东筦县香山镇。宋绍兴，永升为县，仍割南海、番禺、新会三县濒海之地益焉。元仍旧。明亦因之，编户三十六里。

新会县

在府城西南二百三十里。本汉南海郡地。东晋分置新会郡县。隋郡废，以县隶冈州。大业初，州罢，以县属广州。唐初，复以新会、义宁二县置冈州。开元中，州废，复以县隶广州。宋、元仍旧。明因之，编户一百三十八里。

三水县

在府城西南一百四十里。本明隆庆中析置，编户五十三里。

清远县

在府城南二百五十里。本汉南海郡中宿县地。吴、晋并隶始兴郡。梁于此置清远郡。隋罢郡，置清远县，属广州，仍以故中宿县为政宾县。唐初，以政宾县省入清远。宋、元仍旧。明因之，编户一十里。

新安县

在府城东二百一十里。本东筦县地。本明万历元年析置，治于东筦新城，编户五十六里。花县建置沿革无考。

连州

在府城西北五百六十里。本秦长沙郡南境之地。汉为桂阳县，属桂阳郡。吴属始兴郡。刘宋属广兴郡。齐复属始兴。梁分置阳山郡，治桂阳。隋废郡，置连州。大业初，改熙平郡。唐为连州。天宝初，改连山郡。乾元初，复为连州。元置连州路，隶湖南道。大德中，降路为州，隶英德路。明洪武初年省。十四年，复置，隶广州府编户二十里。领县二

阳山县

在州东北二百里。本汉旧县，属桂阳郡。东汉省入含涯县。晋复置，属始兴郡。梁属阳山郡。隋属熙平郡。唐属连州。元属桂阳州。明初因之。洪武二年，省桂阳州，以县属韶州府。十四年，改属连州编户七里。

连山县

在州西二百九十里。本汉桂阳县地。梁分置广德县，属阳山郡。隋改曰广泽。仁寿初，改曰连山，隶熙平郡。唐、宋、元并隶连州。明初因之。洪武二年，属韶州府，寻省县入阳山。十四年，复置，属连州。编户四里。